Tiedelehdessä julkaistun tutkimuksen mukaan emojeja käyttäviä lykästää petipuuhissa.

Ahkera emojien käyttö voi johtaa onneen seksielämässä, kertoo tutkimus. Ismo Pekkarinen / AOP

Ahkera emojien käyttö voi johtaa paitsi vilkkaaseen seksielämään, myös parempaan deittailuonneen. Asiaa on nyt tutkittu ja tuloksista uutisoi ainakin Psychology Today -lehti.

Emojien ja seksin yhteyttä tutki kaksi erillistä tutkimusta. Nämä analysoivat amerikkalaisten sinkkujen puhelindataa.

Tutkimuksen osallistujilta kysyttiin käyttävätkö nämä emojeita ja jos, niin miksi.

Lisäksi kysyttiin useita kysymyksiä seksi- ja treffailuelämästä. Kävi ilmi, että 38 prosenttia ei koskaan ja 29 prosenttia ei juuri koskaan käytä potentiaalisten treffikumppaneiden kanssa emojeita.

28 prosenttia käytti niitä säännöllisesti.

Varsinaisia emojinviljelijöitä oli tutkittavista 2,5 prosenttia. He syöttävät emojeita enemmän kuin yhden per viesti. Toinen tutkimus oli suppeampi netissä tehty tutkimus.

Tutkimuksissa selvisi, että ahkerat emojinkäyttäjät olivat useammin päässeet pussailemaan tai harrastamaan seksiä kumppanin kanssa. Myös toisille treffeille pääsemisessä, suhteen muodostumisessa ja emojien käytössä oli yhteys. Lisäksi emojeita käyttävillä oli ollut viimeisen vuoden aikana enemmän seksikumppaneita kuin emojipihtareilla.

Tutkijoiden mukaan emojien käytöllä ja suhteiden muodostamisella on yhteys. Emojeita käyttävät vaikuttavat olevan tässä muita parempia. Tutkijoiden mukaan tulokset voivat kertoa siitä, että emojeita käyttävät osaavat muutenkin ilmaista tunteitaan paremmin.

Tutkijat huomauttavat, että käytettyjen emojien laatua ei tutkittu. Vielä ei siis tiedetä, pääseekö sänkyyn helpommin esimerkiksi munakoisoemojilla vai keskisormella.